Kaapstad: 300 titelaktes sal ‘waardigheid herstel’Tydens die oorhandiging van die titelaktes (Foto: Verskaf) Die Stad Kaapstad het verlede week 300 titelaktes aan inwoners van Joe Slovo Park oorhandig as deel van sy Breaking New Ground-projek wat gesubsidieerde huise gee aan diegene met ŉ maandelikse inkomste van minder as R3 500. Luidens ŉ verklaring van die Kaapstad-metroraad is die begunstigdes, wat reeds in die huise gewoon het, in ooreenstemming met die stad se toewysingsbeleid uit ŉ sogenaamde behuisingsdatabasis gekies. Inwoners van Joe Slovo Park gaan gebuk onder werkloosheid, armoede en dwelmmisbruik. Dié titelaktes, wat die begunstigdes die regmatige eienaars van die huise maak, sal volgens die stad help om inwoners se “lewensgehalte te verbeter”. Tydens die oorhandiging van die titelaktes (Foto: Verskaf) Suzette Little, burgemeesterskomiteelid in Kaapstad, sê dié titelakte is baie meer as net ŉ papier vir meeste van dié inwoners; dis iets wat inwoners van die gebied se waardigheid sal herstel en hulle ŉ “gevoel van behoort” gee. “Ek is dankbaar om dié titelaktes nou aan die begunstigdes uit te reik wat al ŉ geruime tyd lank daarvoor wag,” sê sy. “Huiseienaarskap is die begin van ŉ nuwe verhaal vir die begunstigdes. Ek wil hulle aanmoedig om hul huise te versorg en te verseker dat die huise goed onderhou word sodat hul eiendomme in waarde kan toeneem en ŉ waardevolle bate sal wees wat hulle met trots vir hul geliefdes kan agterlaat.”